

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто шеесет и четвртата******седница на Управниот одбор на***

***Фондот за здравствено осигурување на Република Северна Македонија,***

*одржана на 18 јули 2024 година со почеток во 12.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фросина Арнаудова Дежуловиќ– заменик на претседателот*

*(Фросина Арнаудова Дежуловиќ не присуствуваше на седницата но го извести Управниот одбор за своето гласање по предлозите за разгледување на Сто шеесет и четвртата седница**- за што би гласала кога би била присутна, преку е-меил. Согласно член 22 на Деловникот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен);*

* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*
* *м-р Ангелина Бачановиќ, претставник на осигурениците   – член.*

***Присутни од ФЗОРСМ:***

* *Сашо Клековски, В.Д. директор на ФЗОРСМ;*
* *Бранко Аџигогов, В.Д. директор на ФЗОРСМ;*
* *Снежана Ќовкароска Шилоска, раководител на одделението за буџетска и финансиска контрола (учествуваше во работата по точките 1 и 5 од дневниот ред на седницата);*
* *Бедри Мемети, финансиски контролор (учествуваше во работата по точката 1 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот на Управниот одбор Дејан Николовски. На почетокот утврди дека се присутни шест членови на Управниот одбор, а Фросина Арнаудова Дежуловиќ известила за своето гласање по предлозите по пат на е-меил, поради што, согласно Деловникот, при утврдување на кворумот за работа и одлучување на седницата се смета за присутна. Доколку содржината на предлозите по кои се изјаснила не биде променета на седницата, ќе се смета дека со известувањето гласала по предлозите. Со оглед на тоа, се смета дека на Сто шеесет и четвртата седница присуствуваат седум членови на Управниот одбор и условите за полноважно работење и одлучување се исполнети.*

*Потоа претседателот го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто шеесет и третата седница на Управниот одбор одржана на 26 јуни 2024 година*

# Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;

# Разгледување на Жалба против Решение на директорот на Фондот за задржување средства од отпремнина за заминување во пензија на Веселин Стојчевски од ПС Битола;

# Разгледување на годишен извештај од финансиски контроли на јавни здравствени установи за периодот од 1 јануари до 31 декември 2023 година;

# Разно.

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Други предлози не беа дадени а директорот Аџигогов најави дека под точката Разно ќе извести за еден предмет/барање кое е упатено до Фондот.*

*Со оглед на тоа,* *Управниот одбор за Сто шеесет и четвртата седница**едногласно го усвои следниот*

***Д Н Е В Е Н Р Е Д***

* *Усвојување на записникот од Сто шеесет и третата седница на Управниот одбор одржана на 26 јуни 2024 година*

# Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;

# Разгледување на Жалба против Решение на директорот на Фондот за задржување средства од отпремнина за заминување во пензија на Веселин Стојчевски од ПС Битола;

# Разгледување на годишен извештај од финансиски контроли на јавни здравствени установи за периодот од 1 јануари до 31 декември 2023 година;

# Разно.

*Потоа се пристапи кон разгледување на точките на дневниот ред.*

# **ТОЧКА 1 -** Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година

*Објаснување на предлогот даде директорот Аџигогов наведувајќи дека тој се однесува на измени на договорните надоместоци на јавни здравствени установи за здравствени работници ангажирани преку договор на дело како и за лекари по општа медицина кои извршуваат шестмесечна пробна работа во согласност со Законот за здравствената заштита.*

*По објаснувањето се отвори дискусија.*

*Англелина Бачановиќ наведе дека Управниот одбор во месец мај донесе одлука за надоместоците на јавните здравствени установи а во денешниот предлог за изменување на одлуката има седум-осум здравствени установи кои тогаш не беа опфатени како и такви кои тогаш ги имаше а сега ги нема во предлогот. Праша зошто е тоа така и што станува со надоместокот на установите утврден на минатата седница.*

*За одговор на ова прашање беа повикани претставници од стручната служба што го подготвила предлогот – Снежана Ќовкароска Шилоска и Бедри Мемети. Тие објаснија дека Фондот ги врши калкулациите за висината на договорните надоместоци врз основа на известувањата - списоците од Министерството за здравство за здравствените работници кои се ангажирани преку договор на дело и за оние кои извршуваат шестмесечна пробна работа. Наведоа и дека во одлуката предложена за донесување денес се опфатени оние здравствени установи кај кои има промена во бројната состојба на здравствени работници ангажирани преку договор на дело и на лекари по општа медицина кои извршуваат шестмесечна пробна работа. Кај здравствените установи што биле опфатени со минатата одлука а со денешната не се, нема промени и тие остануваат со тогаш утврдениот надоместок кој е проектиран соодветно на периодот за кој се ангажираат здравствените работници.*

*По ова, Управниот одбор согласно со предлогот едногласно донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2024 година***

*со која се изменија договорните надоместоци на 31 јавна здравствена установа.*

# **ТОЧКА 2 -** Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година

*И за предлогот од точката 2 објаснување даде директорот Аџигогов, наведувајќи дека се работи за утврдување на договорни надоместоци за здравствени установи кои склучиле договор со Фондот откако претходно добиле решение од Министерството за здравство. Надоместоците им се утврдуваат од моментот на склучување на договорот.*

*Ангелина Бачановиќ укажа дека предлог одлуката не ги содржи сите измени и дополнувања на Законот за здравственото осигурување кои се наведуваат во неа. Последната наведена измена е од 2021 година а законот имаше измени и дополнувања и во 2023 година. Потребно е одлуката да се дополни во тој дел како и во насловот во кој не е наведено дека е тоа одлука за дополнување на основната одлука.*

*И останатите членови на Управниот одбор се согласија со потребата од посочените корекции на текстот на одлуката и ја задолжија стручната служба да ги изврши. По извршените корекции, Управниот одбор, едногласно ја донесе предложената*

***Одлука***

***за дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година***

*со која се утврди договорен надоместок за осум здравствени установи кои склучиле договор со Фондот (ПЗУ „Методент ортодонција“ од Штип, ПЗУ „Имплант дент д-р Мојсоска“ од Охрид, ПЗУ „Финеса орал дент“ од Кавадарци, ПЗУ „Денмед протетика“ од Скопје, ПЗУ „Д-р Оливер Темелков“ од Велес, ПЗУ „Јанкуловски протетика“ од Скопје, ПЗУ „Мај дентист“ од Скопје и ПЗУ „Д-р Снежана Ивановска“ од Охрид).*

# **ТОЧКА 3 -** Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година

*Oбјаснување даде директорот Аџигогов наведувајќи дека материјалот се состои од два одделни предлога. Првиот е за утврдување договорен надоместок на ПЗУ Мартини од Струмица која склучила договор со Фондот за работа со еден тим, а вториот се однесува на ПЗУ Лаор од Тетово, која има преземено тимови од друга здравствена установа.*

*Ангелина Бачановиќ наведе оти смета дека во случајот на ПЗУ Лаор за тимовите кои биле преземени во оваа здравствена установа би требало да се утврди почетен надоместок.*

*Тања Дејаноска пак укажа дека надоместокот и се утврдува на здравствената установа, не на тимот, а тука постои континуитет во работата на здравствената установа која сега само ги вклучува дополнителните тимови.*

*И директорот Аџигогов посочи дека и во решението на Министерството за здравство е наведено дека постои континуитет во работата на здравствената установа.*

*Потоа Ангелина Бачановиќ истакна дека и во одлуките од оваа точка треба да се извршат корекции во насловите и да се додадат измените и дополнувањата на Законот за здравственото осигурување кои недостигаат.*

*Укажувањето беше прифатено од останатите членови на Управниот одбор, па со вклучување на корекциите на кои укажа Ангелина Бачановиќ, Управниот одбор едногласно ги донесе предложените одлуки и тоа*

***Одлука***

***за дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита по упат на избран лекар за 2024 година***

*со која се утврди договорен надоместок за ПЗУ „Мартини“ од Струмица која склучила договор со Фондот за работа со еден тим од дејноста ЛУ1.*

*и*

***Одлука***

***за изменување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита по упат на избран лекар за 2024 година***

*со која се измени договорниот надоместок на ПЗУ „Лаор“ од Тетово поради промена на бројот на тимови со кои ги извршува здравствените услуги за осигурените лица на Фондот.*

# **ТОЧКА 4** - Разгледување на Жалба против Решение на директорот на Фондот за задржување средства од отпремнина за заминување во пензија на Веселин Стојчевски од ПС Битола

*Во рамките на точката 4 на дневниот ред, по разгледувањето на жалбата на Веселин Стојчевски и одговорот подготвен од стручната служба на Фондот, Управниот одбор одлучи жалбата да биде прифатена. Одлуката беше донесена бидејќи од приложената документација произлезе дека Веселин Стојчевски не бил раководител на подрачната служба во периодот кога го снемало печатачот Epson а во врска со што било одлучено тој да ја надомести штетата на средствата на Фондот.*

***ТОЧКА 5 -*** *Разгледување на годишен извештај од финансиски контроли на јавни здравствени установи за периодот од 1 јануари до 31 декември 2023 година*

*Во рамките на точката 5 Управниот одбор го разгледа извештајот од финансиски контроли на јавни здравствени установи за периодот од 1 јануари до 31 декември 2023 година, како материјал од информативна природа.*

*Во врска со извештајот, се отвори дискусија, во која членовите на Управниот одбор поставуваа прашања и ги коментираа наодите во него .*

*Тања Дејаноска наведе дека во извештаите што се разгледуваа во минатото имаше и наоди за неправилности во финансиското работење на јавните здравствени установи, поради кои се побара и да се извршат дополнителни контроли во некои од нив. Праша што се презело во врска со тоа.*

*Маја Ковачева истакна дека на поранешни седници, при дискусиите за договорните надоместоци на јавните здравствени установи, било побарано Фондот да изврши контроли кај некои од нив на кои им се одобруваа големи износи. Инаку, од овој извештај не може подетално да се види утврдената состојба кај одделни здравствени установи и како тие постапиле по одредени препораки. Праша и дали од контролите произлегуваат подобрувања на работата на здравствените установи или контролата самата на себе си е цел.*

*Снежана Ќовкароска Шилоска објасни дека извештајот што се разгледува денес се однесува на 2023 година а некои од контролите за кои членовите на Управниот одбор прашуваат се извршени во 2024 година. Нагласи дека овој извештај е збирен за целата година и во него приказот на согледувањата е концизен. Подетални податоци за наодите од контролите и дадените препораки содржат поединечните извештаи за одделните контроли, каде се содржани и насоки за постапување односно за отстранување на неправилности. Инаку, во случаите кога постојат индиции за незаконитости во работењето на здравствените установи, поединечните извештаи се доставуваат и на надлежните органи заради нивно натамошно постапување.*

*Ангелина Бачановиќ праша дали финансиските контроли имаат и превентивна улога, во смисла на укажување како треба да се работи, како и дали има резултати од контролите.*

*Снежана Ќовкароска Шилоска одговори дека контролите имаат и превентивна, советодавна улога како и дека резултатите од контролите се евиденти, бидејќи порано се утврдуваа многу поголем број на неправилности а тој број низ годините е значително намален.*

*Тања Дејаноска наведе дека со оглед што Фондот им одобрува средства за работа на јавните здравствени установи, треба и строго да контролира како се користат, а доколку се утврдат злоупотреби, да се преземаат мерки.*

*Со тоа, расправата по извештајот, како материјал од информативна природа беше заклучена, по што Управниот одбор едногласно ги донесе следните заклучоци:*

***Заклучок:*** *На Управниот одбор да му се достават извештаите од извршените финансиски контроли во ЈЗУ Општа болница Охрид и ЈЗУ Општа болница Кавадарци.*

***Заклучок:*** *Да се изврши вонредна финансиска контрола во ЈЗУ Клиничка болница Тетово.*

***ТОЧКА 6 –*** *Разно*

*Во рамките на точката 6 - Разно, директорот Аџигогов извести дека во наредниот период е планирано Фондот да врши целосни контроли на работењето на јавните здравствени установи кои ќе бидат темелни.*

*Покрај тоа, директорот Аџигогов извести и за предмет за лекување на дете кое е заболено од малигнен меланом. Детето претходно се лекувало во странство, а сега од Клиниката за детски болести во Скопје било доставено барање за согласност за набавка на биолошки лек кој не се наоѓа на Листата на лекови кои паѓаат на товар на Фондот. За овој предмет ќе стане збор на следната седница.*

*Со тоа дневниот ред беше исцрпен и Управниот одбор во 14.00 часот заврши со работата на Сто шеесет и четвртата седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***